               EUROOPAN KOMISSIO
            Bryssel 29.5.2018
            COM(2018) 351 final
            2018/0182(NLE)
            Ehdotus
            NEUVOSTON PÄÄTÖS
            liikenneyhteisön perustamista koskevassa sopimuksessa perustetussa alueellisessa ohjauskomiteassa Euroopan unionin puolesta esitettävästä kannasta

               PERUSTELUT

               1.EHDOTUKSEN SISÄLTÖ

               Tämä ehdotus koskee päätöstä liikenneyhteisön perustamista koskevassa sopimuksessa, jäljempänä ’liikenneyhteisösopimus’, perustetussa alueellisessa ohjauskomiteassa Euroopan unionin puolesta esitettävästä kannasta alueellisen ohjauskomitean työjärjestyksen hyväksymistä koskevan suunnitellun päätöksen osalta.

               2.EHDOTUKSEN TAUSTA

               2.1.Sopimus liikenneyhteisön perustamisesta

               Liikenneyhteisösopimusta on sen allekirjoittamisesta lähtien sovellettu väliaikaisesti sen 41 artiklan 3 kohdan mukaisesti. Unionin osalta väliaikaisesta soveltamisesta säädetään liikenneyhteisön perustamista koskevan sopimuksen allekirjoittamisesta Euroopan unionin puolesta ja sen väliaikaisesta soveltamisesta annetussa neuvoston päätöksessä
                  1
               .

               Euroopan unioni on liikenneyhteisösopimuksen osapuoli.

               2.2.Alueellinen ohjauskomitea

                  Alueellinen ohjauskomitea on perustettu liikenneyhteisösopimuksen 24 artiklalla. Se vastaa liikenneyhteisösopimuksen hallinnoinnista ja varmistaa sopimuksen asianmukaisen täytäntöönpanon. Tätä varten se antaa suosituksia ja tekee päätöksiä liikenneyhteisösopimuksessa määrätyissä asioissa. Alueellinen ohjauskomitea muun muassa

               a)valmistelee ministerineuvoston työn,

               b)päättää teknisten komiteoiden perustamisesta,

               c)antaa suosituksia ja tekee päätöksiä liikenneyhteisösopimuksen mukaisesti,

               d)ryhtyy uusien EU:n säädösten osalta tarvittaviin toimiin erityisesti tarkistamalla liikenneyhteisösopimuksen liitettä I,

               e)nimittää ministerineuvostoa kuultuaan pysyvän sihteeristön johtajan,

               f)voi nimittää yhden tai useamman pysyvän sihteeristön varajohtajan,

               g)vahvistaa pysyvän sihteeristön säännöt,

               h)voi asiasta päätöksen tekemällä tarkistaa talousarvion rahoitusosuuksien tasoa,

               i)hyväksyy liikenneyhteisösopimuksen vuotuisen talousarvion,

               j)hyväksyy päätöksen, jolla määritetään tarkemmin menettely talousarvion toteuttamiseksi, tilinpäätöksen esittämiseksi sekä tilintarkastusten ja muiden tarkastusten tekemiseksi,

               k)tekee päätökset kiistoista, jotka osapuolet ovat tuoneet ratkaistaviksi,

               l)hyväksyy yleiset periaatteet oikeudesta tutustua liikenneyhteisösopimuksessa tai sen nojalla perustettujen elinten hallussaan pitämiin asiakirjoihin,

               m)hyväksyy kattavan verkon toteuttamisesta ministerineuvostolle esitettävät vuosikertomukset,

               n)tiettyjen unionin säädösten osalta vahvistaa aikarajat ja tavat, joiden mukaisesti kaakkoiseurooppalaisten osapuolten on saatettava kyseiset säädökset osaksi kansallista lainsäädäntöään.

                  Alueellinen ohjauskomitea muodostuu kunkin osapuolen yhdestä edustajasta ja yhdestä varaedustajasta. Kaikki EU:n jäsenvaltiot voivat osallistua tarkkailijoina. Alueellinen ohjauskomitea tekee päätöksensä yksimielisesti.

               2.3.Alueellisen ohjauskomitean suunniteltu säädös

                  Päätösluonnos koskee alueellisen ohjauskomitean työjärjestyksen hyväksymistä liikenneyhteisösopimuksen 24 artiklan 5 kohdan mukaisesti. Työjärjestysluonnoksessa käsitellään muun muassa alueellisen ohjauskomitean kokouksiin osallistumista, alueellisen ohjauskomitean puheenjohtajuutta, alueellisen ohjauskomitean kokousten valmistelua ja tällaisiin kokouksiin sovellettavia menettelysääntöjä, alueellisen ohjauskomitean mahdollisesti toteuttamiin erilaisiin toimiin sovellettavia menettelyjä, tietojen julkistamista sekä loppusäännöksiä. Ehdotuksen mukaan työjärjestys tulee voimaan niiden hyväksymispäivänä. Alueellisen ohjauskomitean työjärjestyksen hyväksymistä koskeva päätös on oleellinen liikenneyhteisösopimuksen oikea-aikaisen täytäntöönpanon kannalta.

                  Suunniteltu päätös sitoo osapuolia oikeudellisesti liikenneyhteisösopimuksen 24 artiklan 5 kohdan nojalla.

               3.UNIONIN PUOLESTA ESITETTÄVÄ KANTA

               On tärkeää, että alueellinen ohjauskomitea hyväksyy työjärjestyksensä liikenneyhteisösopimuksen 24 artiklan 5 kohdan mukaisesti sille sopimuksessa määrättyjen tehtävien asianmukaisen suorittamisen ja täytäntöönpanon varmistamiseksi. Koska unioni on osapuolena liikenneyhteisösopimuksessa, sen kanta on tarpeen.

               Tässä mielessä muistutetaan, että liikenneyhteisösopimus on yksi tekijä, jolla voidaan vahvistaa alueellista yhteistyötä Länsi-Balkanin alueen kanssa, kuten selitetään tarkemmin komission ehdotuksessa neuvoston päätökseksi liikenneyhteisösopimuksen allekirjoittamisesta [COM(2017)324 final, väliotsikko ”Yleinen tausta”].

               4.OIKEUSPERUSTA

               4.1.Menettelyllinen oikeusperusta

               4.1.1. Periaatteet

                  Euroopan unionin toiminnasta tehdyn sopimuksen (SEUT) 218 artiklan 9 kohdassa määrätään, että neuvoston on hyväksyttävä päätös ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

                  Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                     2
                  .

               4.1.2. Soveltaminen käsillä olevassa asiassa

               Alueellinen ohjauskomitea on sopimuksella (liikenneyhteisösopimus) perustettu elin.

               Säädös, joka alueellisen ohjauskomitean olisi annettava, on säädös, jolla on oikeusvaikutuksia. Alueellisella ohjauskomitealla on valta hyväksyä työjärjestyksensä liikenneyhteisösopimuksen 24 artiklan 5 kohdan mukaisesti. Nämä työjärjestyksen säännöt sisältävät luonteensa vuoksi, ja koska alueellista ohjauskomiteaa sääntelee kansainvälinen oikeus, osia, jotka sitovat oikeudellisesti alueellisen ohjauskomitean jäseniä ja näin ollen myös unionin edustajaa. Tästä syystä sillä on katsottava olevan oikeusvaikutuksia.

               Suunnitellulla säädöksellä ei täydennetä eikä muuteta liikenneyhteisösopimuksen institutionaalisia rakenteita.

               Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               SEUT-sopimuksen 218 artiklan 9 kohdan mukaan päätöksen aineellinen oikeusperusta riippuu lähinnä sen suunnitellun säädöksen tarkoituksesta ja sisällöstä, jota koskeva kanta unionin puolesta esitetään. Jos suunnitellulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, SEUT-sopimuksen 218 artiklan 9 kohdan nojalla hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               Jos suunnitellulla säädöksellä on samanaikaisesti useita eri tavoitteita tai tekijöitä, jotka liittyvät erottamattomasti toisiinsa ilman, että jokin niistä on ainoastaan liitännäinen, SEUT-sopimuksen 218 artiklan 9 kohdan mukaisen päätöksen aineellisen oikeusperustan on sisällettävä poikkeuksellisesti kaikki vastaavat oikeusperustat.

               4.2.2.Soveltaminen käsillä olevassa asiassa

               Suunniteltu päätös on tarpeen liikenneyhteisösopimuksen asianmukaisen toimivuuden kannalta. Liikenneyhteisösopimuksen tavoitteet ja tekijät liittyvät maantie-, rautatie- ja sisävesiliikenteeseen, jotka kuuluvat SEUT-sopimuksen 91 artiklan soveltamisalaan, sekä meriliikenteeseen, joka kuuluu SEUT-sopimuksen 100 artiklan 2 kohdan soveltamisalaan. Suunniteltu säädös koskee horisontaalisen luonteensa vuoksi kaikkia näitä tekijöitä. Kaikki kyseiset tekijät liittyvät erottamattomasti toisiinsa ilman, että jokin niistä olisi ainoastaan liitännäinen.

                  Ehdotetun päätöksen aineellinen oikeusperusta sisältää näin ollen seuraavat säädökset: SEUT-sopimuksen 91 artikla ja 100 artiklan 2 kohta.

                  4.3.
                        Päätelmät

                  Ehdotetun päätöksen oikeusperustana olisi oltava SEUT-sopimuksen 91 artikla ja 100 artiklan 2 kohta yhdessä sen 218 artiklan 9 kohdan kanssa.

               2018/0182 (NLE)

               Ehdotus

               NEUVOSTON PÄÄTÖS

               liikenneyhteisön perustamista koskevassa sopimuksessa perustetussa alueellisessa ohjauskomiteassa Euroopan unionin puolesta esitettävästä kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 91 artiklan ja 100 artiklan 2 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Unioni allekirjoitti sopimuksen liikenneyhteisön perustamisesta, jäljempänä ’liikenneyhteisösopimus’, neuvoston päätöksen (EU) 2017/1937
                  3
                mukaisesti.

               (2)Liikenneyhteisösopimuksen 41 artiklan 3 kohdan mukaisesti liikenneyhteisösopimusta sovelletaan väliaikaisesti 9 päivästä lokakuuta 2017 alkaen Euroopan unionin ja Albanian, Bosnia ja Hertsegovinan sekä Kosovon
                  4
               * välillä ja 29 päivästä marraskuuta 2017 alkaen mainittujen osapuolten ja Serbian välillä.

               (3)Liikenneyhteisösopimuksen 24 artiklan 5 kohdan nojalla alueellisen ohjauskomitean on määrä hyväksyä työjärjestyksensä.

               (4)On aiheellista määrittää alueellisessa ohjauskomiteassa unionin puolesta esitettävä kanta, koska alueellisen ohjauskomitean työjärjestystä koskeva päätös sitoo unionia,

               ON HYVÄKSYNYT TÄMÄN PÄÄTÖKSEN:

               1 artikla

               Unionin puolesta alueellisen ohjauskomitean kokouksessa esitettävä kanta perustuu tämän päätöksen liitteenä olevaan alueellisen ohjauskomitean päätösluonnokseen.

               Unionin edustajat alueellisessa ohjauskomiteassa voivat sopia päätösluonnokseen tehtävistä vähäisistä muutoksista ilman uutta neuvoston päätöstä.

               2 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 278, 27.10.2017, s. 1.

                     (2)

                        Euroopan unionin tuomioistuimen 7. lokakuuta 2014 antama tuomio asiassa C-399/12 Saksa v. neuvosto, ECLI:EU:C:2014:2258, 61–64 kohta.

                     (3)

                        Neuvoston päätös (EU) 2017/1937, annettu 11 päivänä heinäkuuta 2017, liikenneyhteisön perustamista koskevan sopimuksen allekirjoittamisesta Euroopan unionin puolesta ja sen väliaikaisesta soveltamisesta (EUVL L 278, 27.10.2017, s. 1).

                     (4)
                  *
                        Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244 (1999) ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.

    ---documentbreak---

               EUROOPAN KOMISSIO
            Bryssel29.5.2018
            COM(2018) 351 final
            LIITE
            asiakirjaan
            Ehdotus neuvoston päätökseksi
            liikenneyhteisön perustamista koskevassa sopimuksessa perustetussa alueellisessa ohjauskomiteassa Euroopan unionin puolesta esitettävästä kannasta

               [Tämä asiakirja liitetään neuvoston päätökseen]

               LIIKENNEYHTEISÖN ALUEELLISEN OHJAUSKOMITEAN PÄÄTÖS nro 2018/1

               D/2018/1/SC-TC annettu … 2018: Alueellisen ohjauskomitean työjärjestys

               ALUEELLINEN OHJAUSKOMITEA, joka

               ottaa huomioon liikenneyhteisön perustamisesta tehdyn sopimuksen ja erityisesti sen 24 artiklan 5 kohdan,

               ON PÄÄTTÄNYT SEURAAVAA:

               Ainoa artikla

               Hyväksytään tähän päätökseen liitetty alueellisen ohjauskomitean työjärjestys.

               Tehty ..., ... päivänä ...kuuta 2018.

               Alueellisen ohjauskomitean puolesta

               ……………………………

               LIIKENNEYHTEISÖN ALUEELLISEN OHJAUSKOMITEAN TYÖJÄRJESTYS

               I.
                     YLEISTÄ

               1.
                     Tässä työjärjestyksessä määrätään liikenneyhteisön perustamisesta tehdyn Euroopan unionin ja kaakkoiseurooppalaisten osapuolten (Albanian tasavallan, Bosnian ja Hertsegovinan, entisen Jugoslavian tasavallan Makedonian, Kosovon
                  1*, Montenegron ja Serbian tasavallan) välisen sopimuksen, jäljempänä ’sopimus’, alaisen elimen, alueellisen ohjauskomitean, toimintaa säätelevistä sisäisistä menettelyistä.

               2.
                     Jos tämän työjärjestyksen ja sopimuksen välillä on ristiriitaa, sovelletaan sopimuksen määräyksiä.

               II.
                     JÄSENET, TARKKAILIJAT JA MUUT OSALLISTUJAT

               1.
                     Ohjauskomitean jäsenten olisi periaatteessa oltava liikenteestä vastaavien ministeriöiden johtavia virkamiehiä.

               2.
                     Jäsenen nimittäminen katsotaan näytöksi siitä, että kyseinen jäsen on valtuutettu ilmaisemaan asianomaisen osapuolen kannan kyseistä osapuolta sitovalla tavalla.

               3.
                     Sanotun rajoittamatta sopimuksen 24 artiklan 2 kohdan toisen virkkeen mukaista tarkkailijoiden asemaa III jakson 2 kohdassa tarkoitettu puheenjohtaja tai varapuheenjohtaja voi tarvittaessa kutsua muiden maiden, kansainvälisten järjestöjen tai muiden elinten edustajia, kansalaisjärjestöjen edustajat mukaan lukien, osallistumaan tapauskohtaisesti ohjauskomitean tiettyihin kokouksiin taikka yhteen tai useampaan kokouksen osaan.

               4.
                     Jos puheenjohtaja tai varapuheenjohtaja kutsuu muiden valtioiden, kansainvälisten järjestöjen tai muiden elinten edustajia, puheenjohtaja ilmoittaa asiasta osapuolille ja liikenneyhteisön pysyvälle sihteeristölle, jäljempänä ’sihteeristö’, vähintään kolme viikkoa ennen kokousta. Osapuolet ja sihteeristö voivat toimittaa näkemyksensä puheenjohtajalle viiden työpäivän kuluessa asiaa koskevan tiedon vastaanottamisesta.

               III.
                     PUHEENJOHTAJUUS

               1.
                     Kukin kaakkoiseurooppalainen osapuoli hoitaa komitean puheenjohtajuutta yhden kalenterivuoden ajan sopimuksen 2 artiklan 1 kohdassa käytetyssä aakkosjärjestyksessä. Ensimmäinen puheenjohtajana toimiva kaakkoiseurooppalainen osapuoli on Albanian tasavalta.

               2.
                     Puheenjohtaja johtaa puhetta ohjauskomitean kokouksissa. Sitä avustaa varapuheenjohtajana toimivan Euroopan unionin edustaja.

               3.
                     Jos puheenjohtaja ei pysty hoitamaan tehtäviään jossakin kokouksessa, kyseisessä kokouksessa puhetta johtaa varapuheenjohtajana toimivan Euroopan unionin edustaja.

               IV.
                     KOKOUSTEN VALMISTELU

               1.
                     Ohjauskomitean kokoukset järjestetään sihteeristön toimipaikassa. Puheenjohtaja voi kuitenkin päättää ohjauskomitean kokouksen paikaksi jonkin muun paikan kuultuaan varapuheenjohtajaa ja sihteeristöä ja ottaen huomioon asiaankuuluvat taloudelliset, hallinnolliset ja organisatoriset näkökohdat. Asianmukaisesti perusteltuja tapauksia lukuun ottamatta tällainen päätös on tehtävä vähintään kaksi kuukautta ennen asianomaista kokousta.

               2.
                     Sihteeristö osallistuu muualla kuin sihteeristön toimipaikassa järjestettävän kokouksen järjestelykustannuksiin sisäisten talousarviosääntöjensä puitteissa.

               3.
                     Puheenjohtaja, varapuheenjohtaja ja sihteeristö sopivat kokousten päivämääristä. Päivämääristä sovitaan periaatteessa vähintään kaksi kuukautta ennen asianomaista kokousta.

               4.
                     Puheenjohtaja ja varapuheenjohtaja sopivat kokousten esityslistaluonnoksista. Esityslistaluonnos ja kaikki siihen liittyvät asiakirjat on lähetettävä jäsenille ja tarkkailijoille vähintään kuusi viikkoa ennen asianomaista kokousta. Jäsenet voivat esittää huomioita ja ehdotuksia esityslistalle otettaviksi asioiksi. Kokoukseen II jakson 3 kohdan mukaisesti kutsuttuja muita valtioita, kansainvälisiä järjestöjä ja muita elimiä kiinnostavia asioita koskevat asiakirjat jaetaan myös niille.

               5.
                     Sihteeristö vastaa kokousten valmistelusta. Se tiedottaa määrävälein ja pyynnöstä puheenjohtajalle ja varapuheenjohtajalle valmisteluprosessista ja noudattaa siinä niiden pyyntöjä ja ohjausta.

               V.
                     OHJAUSKOMITEAN KOKOUKSET – MENETTELYTAPASÄÄNNÖT

               1.
                     Ohjauskomitean kokoukset eivät ole julkisia, ellei ohjauskomitea niin erikseen päätä.

               2.
                     Ohjauskomitean kukin jäsen, tarkkailija tai muu osallistuja saa tuoda mukanaan avustavia virkamiehiä. Tällaisten virkamiesten nimet ja asemat on ilmoitettava ennalta sihteeristölle. Periaatteessa tällaisten avustavien virkamiesten lukumäärä kokouksessa saa olla enintään kolme jäsentä kohti ja enintään kaksi tarkkailijaa kohti. Puheenjohtaja voi kuitenkin antaa tarkempia ohjeita edustajien enimmäismäärästä valtuuskuntaa kohti.

               3.
                     Ohjauskomitean katsotaan olevan päätösvaltainen, jos vähintään neljä kaakkoiseurooppalaista osapuolta ja Euroopan unioni ovat edustettuina.

               4.
                     Äänestämästä pidättäytyminen ei estä ohjauskomiteaa ryhtymästä toimiin edellyttäen, että kokous on tämän jakson 3 kohdassa tarkoitetulla tavalla päätösvaltainen.

               5.
                     Kokouksen esityslista hyväksytään kokouksen alussa. Kiireellisissä tapauksissa esityslistalle voidaan kokouksen aikana ottaa uusia asioita puheenjohtajan ja varapuheenjohtajan suostumuksella.

               6.
                     Tarkkailijat voivat osallistua keskusteluihin ja esittää lausuntoja puheenjohtajan luvalla tai pyynnöstä.

               7.
                     II jakson 3 kohdan mukaisesti kutsutut muiden valtioiden, kansainvälisten järjestöjen tai muiden elinten edustajat voivat osallistua keskusteluihin puheenjohtajan luvalla tai pyynnöstä, mutta ne eivät saa osallistua minkäänlaiseen ohjauskomitean päätöksentekoon.

               8.
                     Kustakin kokouksesta laaditaan päätelmät sihteeristön avustuksella.

               9.
                     Päätelmiin kirjataan kaikki kokouksessa hyväksytyt toimenpiteet sekä jäsenten kannat ohjauskomitean päätöksiksi esitettyihin asioihin ja tarkkailijoiden niistä esittämät lausunnot.

               10.
                     Puheenjohtaja allekirjoittaa päätelmät, jotka jaetaan jäsenille ja tarkkailijoille. Jos päätelmien luonnosta ei ole mahdollista valmistella kokouksen päättymiseen mennessä, puheenjohtaja varmistaa, että ne valmistellaan ja jaetaan seitsemän kalenteripäivän kuluessa kokouksen jälkeen. Jäsenet voivat vaatia päätelmäluonnoksiin korjauksia seitsemän kalenteripäivän kuluessa niiden vastaanottamisesta. Puheenjohtaja huolehti siitä, että lopullinen versio jaetaan seitsemän päivän kuluessa huomioiden esittämiselle asetetun määräajan umpeutumisesta.

               11.
                     Kokousten päätelmät eivät millään tavalla rajoita lainsäädännön tai sopimuksen soveltamisalaa tai vaikutuksia. Sitovan lainsäädännön kanssa ristiriitaisia lausuntoja ja päätelmiä ei saa tehdä. Kokousten päätelmät eivät muodosta lainsäädäntöä, eikä niillä ole normatiivisia vaikutuksia.

               VI.
                     OHJAUSKOMITEAN TOIMINTAMUODOT JA MENETTELYT

               Yleistä

               1.
                     Ohjauskomitea toimii tapauksen mukaan antamalla suosituksia ja tekemällä päätöksiä; kumpiinkin viitataan jäljempänä ’toimenpiteinä’.

               Ohjauskomitean toiminnan varmistamiseen tarkoitettujen sääntöjen hyväksymistä pidetään päätöksen hyväksymisenä.

               2.
                     Kun toimenpide on hyväksytty tai toimenpidettä on muutettu, puheenjohtaja allekirjoittaa sen ripeästi ja sihteeristö jakaa sen kaikille osapuolille.

               3.
                     Toimenpiteet tulevat voimaan niiden hyväksymispäivänä, ellei muuta ole sovittu.

               4.
                     Jos työjärjestyksessä ei muuta määrätä, toimenpiteen hyväksymisessä ja sen muuttamisessa noudatetaan samaa menettelyä.

               5.
                     Toimenpiteen hyväksymistä tai muuttamista koskeva jäsenen tai sihteeristön pyyntö on tehtävä kirjallisena vähintään 30 kalenteripäivää ennen sitä ohjauskomitean kokousta, jossa siitä on määrä keskustella.

               6.
                     Pyyntö lähetetään puheenjohtajalle ja sen jäljennös kaikille jäsenille ja tarkkailijoille. Sen mukana on toimitettava asiaankuuluvat selitykset.

               7.
                     Asianmukaisesti perustelluissa tapauksissa toimenpide voidaan hyväksyä tai toimenpidettä voidaan muuttaa noudattamatta tämän jakson 4–6 kohdassa määrättyä muotoa ja menettelyä.

               Toimenpiteiden hyväksyminen kirjeenvaihdolla

               8.
                     Ohjauskomitea voi kokoustensa välillä hyväksyä tai muuttaa toimenpiteitä kirjeenvaihdolla. Puheenjohtaja voi kirjeenvaihdolla hyväksyttävää toimenpidettä koskevan jäsenen tai sihteeristön esittämän pyynnön perusteella tai omasta aloitteestaan varapuheenjohtajaa kuullen ja tämän suostumuksella päättää, onko asia sellainen, että siitä voi päättää kirjeenvaihdolla.

               9.
                     Jos puheenjohtaja päättää, että noudatetaan kirjeenvaihtomenettelyä, se ohjeistaa sihteeristön lähettämään jäsenille pyynnön sekä tiedot, jotka se varapuheenjohtajaa kuultuaan ja tämän suostumuksella katsoo tarpeellisiksi. Puheenjohtaja niin ikään varapuheenjohtajaa kuultuaan ja tämän suostumuksella täsmentää, voivatko jäsenet esittää pyyntöön muutoksia ja millä edellytyksillä.

               10.
                     Puheenjohtaja päättää varapuheenjohtajaa kuultuaan ja tämän suostumuksella päivämäärän ja kellonajan, johon mennessä vastausten on oltava perillä; tämä ajankohta ei saa olla ennen kuin on kulunut 10 kalenteripäivää tämän jakson 9 kohdassa tarkoitettujen tietojen toimittamispäivästä. Poikkeuksellisissa olosuhteissa puheenjohtaja voi pyynnöstä tai omasta harkinnastaan varapuheenjohtajaa kuullen ja tämän suostumuksella pidentää vastausten vastaanottamiselle asetettua määräaikaa. Jäsenen, joka ei ole vastannut asetetussa määräajassa kirjallisesti esimerkiksi sähköpostitse, katsotaan pidättäytyvän asian käsittelystä.

               11.
                     Ohjauskomitea tekee päätöksen yksimielisesti. Yksimielisyyden katsotaan syntyneen, kun vähintään neljä kaakkoiseurooppalaista osapuolta ja Euroopan unioni ovat vastanneet asianomaista toimenpidettä puoltavasti eikä yksikään osapuoli ole vastustanut sitä.

               VII.
                     TIETOJEN LUOVUTTAMINEN

               1.
                     Lopulliset kokousasiakirjat (esityslistat, päätelmät jne.) julkaistaan sihteeristön internet-sivustolla, ellei toisin päätetä.

               2.
                     Mahdollisuudesta tutustua ohjauskomitean hallussa oleviin asiakirjoihin määrätään sopimuksen 38 artiklan 2 ja 3 kohdan mukaisesti.

               VIII.
                     LOPPUMÄÄRÄYKSET

               1.
                     II jakson 3 kohdan mukaisesti kutsuttujen tarkkailijoiden sekä muiden valtioiden, kansainvälisten järjestöjen ja muiden elinten edustajien on noudatettava kaikkia samoja luottamuksellisuusvaatimuksia kuin ohjauskomitean jäsenet. Tällaisista vaatimuksista on ilmoitettava asianomaisen kokouksen päätelmissä.

               2.
                     II jakson 3 kohdan mukaisesti kutsuttuja muiden valtioiden, kansainvälisten järjestöjen ja muiden elinten edustajia on ennen niiden läsnäoloa asiaankuuluvissa keskusteluissa pyydettävä allekirjoittamaan luottamuksellisuusvakuutus. Luottamuksellisuusvakuutukseen on sisällyttävä sitoumus noudattaa tämän jakson 1 kohdassa tarkoitettuja luottamuksellisuussääntöjä. Jos edustajat eivät allekirjoita tällaista vakuutusta, heidät suljetaan ulos kyseisistä keskusteluista.

               3.
                     Puheenjohtaja allekirjoittaa kaikki ohjauskomitean päätösasiakirjat.

               4.
                     Kaikki muutokset tähän työjärjestykseen tehdään ohjauskomitean päätöksellä.

               5.
                     Jos tämän työjärjestyksen soveltamisessa jossakin tilanteessa aiheutuu tulkintavaikeuksia, puheenjohtaja antaa varapuheenjohtajaa kuultuaan ja tämän suostumuksella ohjeita tilanteen ratkaisemiseksi.

               6.
                     Vuoden kuluttua tämän työjärjestyksen voimaantulosta sihteeristö voi sen käytännön soveltamisesta saadun kokemuksen perusteella ehdottaa siihen hyödyllisiksi tai tarpeellisiksi katsomiaan muutoksia. Jos ohjauskomitean jäsen haluaa ehdottaa tällaista muutosta, sen on kuultava ensin sihteeristöä.

               Tämä työjärjestys tulee voimaan päivänä, jona ohjauskomitea hyväksyy sen.

                     (1)
                  *
                        Tämä nimitys ei vaikuta asemaa koskeviin kantoihin, ja se on YK:n turvallisuusneuvoston päätöslauselman 1244 (1999) ja Kansainvälisen tuomioistuimen Kosovon itsenäisyysjulistuksesta antaman lausunnon mukainen.


               EUROOPAN KOMISSIO
            Bryssel 6.7.2018
            COM(2018) 528 final
            2018/0278(NLE)
            Ehdotus
            NEUVOSTON PÄÄTÖS
            Itävallalle ja Romanialle annettavasta luvasta hyväksyä Euroopan unionin edun mukaisesti Hondurasin liittyminen yksityisoikeuden alaa koskevaan vuoden 1980 Haagin yleissopimukseen kansainvälisestä lapsikaappauksesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Haagissa 25. lokakuuta 1980 tehdyllä, yksityisoikeuden alaa koskevalla yleissopimuksella kansainvälisestä lapsikaappauksesta (jäljempänä ’vuoden 1980 yleissopimus’) pyritään palauttamaan ennalleen aiemmin vallinnut tilanne eli varmistamaan, että lapsi, joka on luvattomasti viety toiseen valtioon tai jätetty palauttamatta toisesta valtiosta, palautetaan pikaisesti asuinvaltioonsa. Yleissopimuksen on tähän mennessä ratifioinut 98 maata, joiden joukossa ovat myös kaikki EU:n jäsenvaltiot, ja sen toiminta perustuu sopimuspuolten nimeämien keskusviranomaisten väliseen yhteistyöhön.

                  Lapsikaappauksien estäminen on olennainen osa EU:n politiikkaa, jonka tavoitteena on edistää lapsen oikeuksia. Sen vuoksi Euroopan unioni pyrkii kansainvälisellä tasolla aktiivisesti parantamaan vuoden 1980 yleissopimuksen soveltamista ja kehottaa myös kolmansia valtioita liittymään sopimukseen.

                  Honduras talletti vuoden 1980 yleissopimusta koskevan liittymiskirjan 20. joulukuuta 1993. Yleissopimus tuli Hondurasissa voimaan 1. maaliskuuta 1994.

                  Vuoden 1980 yleissopimus on jo voimassa Hondurasin ja 25 EU:n jäsenvaltion välillä. Ainoastaan Itävalta, Romania ja Tanska eivät ole vielä hyväksyneet Hondurasin liittymistä yleissopimukseen.

                  Vuoden 1980 yleissopimuksen 38 artiklan 4 kohdassa määrätään, että yleissopimusta sovelletaan vain liittyjävaltion ja sellaisten sopimusvaltioiden välisissä suhteissa, jotka ovat antaneet selityksen liittymisen hyväksymisestä.

                  Komissio pyysi asiasta lausuntoa Euroopan unionin tuomioistuimelta, joka vahvisti EU:n yksinomaisen toimivallan hyväksyä kolmannen valtion liittyminen vuoden 1980 yleissopimukseen.

                  Euroopan unionin tuomioistuimen 14. lokakuuta 2014 antamassa lausunnossa 1/13 vahvistetaan, että sen hyväksyminen, että kolmas valtio liittyy Haagissa vuonna 1980 tehtyyn yksityisoikeuden alaa koskevaan yleissopimukseen kansainvälisestä lapsikaappauksesta, kuuluu Euroopan unionin yksinomaiseen toimivaltaan.

                  Tuomioistuimen mukaan on tarpeen vahvistaa, että asiassa sovelletaan yhtenäisiä sääntöjä EU:ssa ja vältetään tilanne, jossa jäsenvaltiot toimivat eri tavoin (eriytetty yhdentyminen).

                  Euroopan unionilla on yksinomainen ulkoinen toimivalta kansainvälisissä lapsikaappausasioissa, joten päätös siitä, hyväksytäänkö Hondurasin liittyminen yleissopimukseen, on tehtävä EU:n tasolla neuvoston päätöksellä. Sen vuoksi Itävallan ja Romanian olisi Euroopan unionin edun mukaisesti annettava selitys Hondurasin liittymisen hyväksymisestä.

                  Jos Itävalta ja Romania hyväksyvät Hondurasin liittymisen, vuoden 1980 yleissopimusta voitaisiin soveltaa Hondurasin ja kaikkien EU:n jäsenvaltioiden paitsi Tanskan välillä.

               •Yhdenmukaisuus muiden alaa koskevien politiikkojen säännösten kanssa

                  Vuoden 1980 yleissopimus vastaa kansainvälisten lapsikaappausten osalta neuvoston asetusta N:o 2201/2003 (joka tunnetaan Bryssel II a asetuksena), joka on EU:n oikeudellisen yhteistyön kulmakivi avioliittoa ja vanhempainvastuuta koskevissa asioissa.

                  Yksi asetuksen tärkeimmistä tavoitteista on estää lapsikaappaukset jäsenvaltioiden välillä ottamalla käyttöön menettelyjä, joilla varmistetaan lapsen pikainen palauttaminen tämän asuinjäsenvaltioon. Sen vuoksi Bryssel II a asetuksen 11 artiklaan on sisällytetty vuoden 1980 yleissopimuksessa vahvistettu menettely. Asetuksella myös täydennetään yleissopimusta. Lisäksi asetuksessa selvennetään joitakin seikkoja, muun muassa lapsen kuulemista, tuomion antamisen määräaikaa palauttamispyynnön jättämisen jälkeen ja lapsen palauttamatta jättämisen perusteita. Asetus sisältää myös säännöksiä, jotka koskevat eri jäsenvaltioissa annettuja ristiriitaisia palauttamista ja palauttamatta jättämistä koskevia tuomioita.

                  EU tukee kansainvälisesti kolmansien valtioiden liittymistä vuoden 1980 yleissopimukseen, jotta jäsenvaltiot voivat luottaa, että kansainvälisiin lapsikaappauksiin sovelletaan yhteistä sääntelykehystä.

                  Kesäkuun 2015 ja joulukuun 2017 välisenä aikana on jo annettu 14 neuvoston päätöstä
                     1
                  , joilla hyväksytään 20 kolmannen maan (Marokko, Singapore, Venäjän federaatio, Albania, Andorra, Seychellit, Armenia, Korean tasavalta, Kazakstan, Peru, Georgia, Etelä-Afrikka, Chile, Islanti, Bahama, Panama, Uruguay, Kolumbia, El Salvador ja San Marino) liittyminen vuoden 1980 yleissopimukseen kansainvälisestä lapsikaappauksesta.

               •Yhdenmukaisuus unionin muiden politiikkojen kanssa

                  Tämän ehdotuksen ilmeisenä yleisenä tavoitteena on suojella lapsen oikeuksia Euroopan unionista tehdyn sopimuksen 3 artiklan mukaisesti. Vuoden 1980 yleissopimus luotiin suojelemaan lasta kaappausten haitallisilta vaikutuksilta ja varmistamaan, että lapsi pystyy ylläpitämään yhteyksiä kumpaankin vanhempaansa esimerkiksi turvaamalla tapaamisoikeuden käyttäminen.

                  On syytä mainita myös yhteys siihen, että sovittelun käyttöä perheasioita koskevien rajat ylittävien riita-asioiden ratkaisemisessa pyritään edistämään. Tietyistä sovittelun näkökohdista siviili- ja kauppaoikeuden alalla annettua direktiiviä
                     2
                   sovelletaan myös perheoikeuden alalla Euroopan yhteisellä oikeudenkäyttöalueella. Myös vuoden 1980 yleissopimuksella kannustetaan ratkaisemaan perheasioita koskevat riita-asiat sovintoteitse. Yksi vuoden 1980 yleissopimukseen perustuvista, kansainvälistä yksityisoikeutta käsittelevän Haagin konferenssin julkaisemista hyvien toimintatapojen oppaista käsittelee sovittelua lasta koskevien perhesuhteisiin liittyvien kansainvälisten riitojen ratkaisemisessa silloin, kun asia kuuluu yleissopimuksen soveltamisalaan. Opas on käännetty Euroopan komission aloitteesta kaikille EU:n virallisille kielille (englannin ja ranskan lisäksi) sekä arabiaksi tarkoituksena tukea vuoropuhelua sellaisten valtioiden kanssa, jotka eivät vielä ole ratifioineet yleissopimusta, ja löytää konkreettisia tapoja ratkaista kansainvälisistä lapsikaappauksista aiheutuvat ongelmat silloin, kun on kyse maista, jotka eivät ole ratifioineet yleissopimusta.
                     3

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Päätös koskee kansainvälistä sopimusta, joten sovellettava oikeusperusta on Euroopan unionin toiminnasta tehdyn sopimuksen 218 artikla yhdessä 81 artiklan 3 kohdan kanssa. Neuvosto tekee ratkaisunsa yksimielisesti Euroopan parlamenttia kuultuaan.

                  Asetus (EY) N:o 2201/2003 sitoo Yhdistynyttä kuningaskuntaa ja Irlantia, ja ne osallistuvat näin ollen tämän päätöksen hyväksymiseen ja soveltamiseen.

                  Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan.

               •Suhteellisuusperiaate

                  Ehdotuksen laatimisessa on noudatettu samaa asiaa koskevissa, jo hyväksytyissä neuvoston päätöksissä noudatettuja suuntaviivoja, eikä ehdotuksessa ylitetä sitä, mikä on tarpeen yhtenäisen EU:n toiminnan tavoitteen saavuttamiseksi kansainvälisissä lapsikaappauksissa, koska sillä varmistetaan, että Itävalta ja Romania hyväksyvät tietyssä määräajassa Hondurasin liittymisen vuoden 1980 yleissopimukseen.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Sidosryhmien kuuleminen

                  Itävalta ja Romania ilmoittivat olevansa valmiit hyväksymään Hondurasin liittymisen vuoden 1980 yleissopimukseen komission kysyessä niiden mielipidettä.

                  Asiantuntijakokouksessa 18. huhtikuuta 2018 käydyissä keskusteluissa kävi ilmi, että jäsenvaltiot eivät – tässä vaiheessa – vastusta sitä, että Itävalta ja Romania hyväksyvät Hondurasin liittymisen vuoden 1980 yleissopimukseen.

               •Asiantuntijatiedon keruu ja käyttö

                  Komissio ja jäsenvaltioiden asiantuntijat olivat sitä mieltä, että kyseisen kolmannen maan tilannetta ei tarvitse erikseen arvioida, koska vuoden 1980 yleissopimus on jo voimassa Hondurasin ja 25 jäsenvaltion välillä.

               •Vaikutustenarviointi

                  Ehdotuksesta ei sen luonteen vuoksi ole tehty erityistä vaikutustenarviointia, kuten ei tehty niistä 14 vastaavasta vuosina 2015 ja 2017 hyväksytystä neuvoston päätöksestä, jotka koskevat useiden kolmansien maiden liittymistä vuoden 1980 yleissopimukseen. Joka tapauksessa Hondurasin tilanteen arvioimista pidettiin turhana, koska vuoden 1980 yleissopimus on jo voimassa sen ja 25 EU:n jäsenvaltion välillä ja koska Itävalta ja Romania olivat valmiit hyväksymään sen liittymisen yleissopimukseen.

               4.TALOUSARVIOVAIKUTUKSET

                  Ehdotetulla päätöksellä ei ole vaikutuksia talousarvioon.

               5.LISÄTIEDOT

               •Toteuttamissuunnitelmat, seuranta, arviointi ja raportointijärjestelyt

                  Ehdotus koskee pelkästään luvan antamista Itävallalle ja Romanialle, jotta ne voivat hyväksyä Hondurasin liittymisen vuoden 1980 yleissopimukseen. Sen täytäntöönpanon valvonta rajoittuu siihen, että Itävalta ja Romania noudattavat selityksen sanamuotoa ja selityksen tallettamisen määräaikaa sekä ilmoittavat selityksen tallettamisesta komissiolle kyseisen neuvoston päätöksen mukaisesti.

               2018/0278 (NLE)

               Ehdotus

               NEUVOSTON PÄÄTÖS

               Itävallalle ja Romanialle annettavasta luvasta hyväksyä Euroopan unionin edun mukaisesti Hondurasin liittyminen yksityisoikeuden alaa koskevaan vuoden 1980 Haagin yleissopimukseen kansainvälisestä lapsikaappauksesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 81 artiklan 3 kohdan yhdessä sen 218 artiklan 6 kohdan b alakohdan kanssa,

               ottaa huomioon Euroopan komission ehdotuksen,

               ottaa huomioon Euroopan parlamentin lausunnon
                  4
               ,

               sekä katsoo seuraavaa:

               (1)Euroopan unionista tehdyn sopimuksen 3 artiklan mukaisesti Euroopan unioni on asettanut yhdeksi tavoitteekseen lapsen oikeuksien suojelun edistämisen. Toimenpiteet lasten suojelemiseksi luvattomilta poisviemisiltä tai palauttamatta jättämisiltä muodostavat olennaisen osan tätä toimintapolitiikkaa.

               (2)Neuvosto hyväksyi asetuksen (EY) N:o 2201/2003
                  5
               , jäljempänä ’Bryssel II a -asetus’, jolla pyritään suojelemaan lapsia luvattoman pois viemisen tai palauttamatta jättämisen haitallisilta vaikutuksilta ja jossa vahvistetaan menettelyt, joilla pyritään turvaamaan lapsen pikainen palauttaminen siihen valtioon, jossa lapsen asuinpaikka on, ja jolla pyritään varmistamaan tapaamisoikeus ja oikeus lapsen huoltoon.

               (3)Bryssel II a -asetus täydentää ja vahvistaa 25 päivänä lokakuuta 1980 tehtyä yksityisoikeuden alaa koskevaa Haagin yleissopimusta kansainvälisestä lapsikaappauksesta, jäljempänä ’vuoden 1980 Haagin yleissopimus’, jolla luodaan sekä sopimusvaltioiden että keskusviranomaisten välinen kansainvälinen velvoite- ja yhteistyöjärjestelmä ja jolla pyritään turvaamaan luvattomasti muihin valtioihin vietyjen tai muista valtioista palauttamatta jätettyjen lasten pikainen palauttaminen.

               (4)Kaikki unionin jäsenvaltiot ovat vuoden 1980 Haagin yleissopimuksen osapuolia.

               (5)Unioni kannustaa kolmansia valtioita liittymään vuoden 1980 Haagin yleissopimukseen ja tukee vuoden 1980 Haagin yleissopimuksen asianmukaista täytäntöönpanoa osallistumalla yhdessä jäsenvaltioidensa kanssa muun muassa kansainvälistä yksityisoikeutta käsittelevän Haagin konferenssin säännöllisesti järjestämiin erityiskomissioihin.

               (6)Unionin jäsenvaltioiden ja kolmansien valtioiden yhteisellä sääntelykehyksellä voitaisiin parhaiten ratkaista arkaluonteiset kansainväliset lapsikaappaukset.

               (7)Vuoden 1980 Haagin yleissopimuksessa määrätään, että sitä sovelletaan vain liittyjävaltion ja sellaisten sopimusvaltioiden välisissä suhteissa, jotka ovat antaneet selityksen liittymisen hyväksymisestä.

               (8)Vuoden 1980 Haagin yleissopimus ei salli alueellisten taloudellisen yhdentymisen järjestöjen, kuten unionin, liittyä siihen. Tämän vuoksi unioni ei voi liittyä kyseiseen yleissopimukseen eikä se voi tallettaa selitystä valtion liittymisen hyväksymisestä.

               (9)Euroopan unionin tuomioistuimen lausunnon 1/13 mukaisesti vuoden 1980 Haagin yleissopimuksen mukaiset selitykset liittymisen hyväksymisestä kuuluvat unionin yksinomaiseen ulkoiseen toimivaltaan.

               (10)Honduras talletti vuoden 1980 yleissopimusta koskevan liittymiskirjansa 20 päivänä joulukuuta 1993. Yleissopimus tuli Hondurasissa voimaan 1 päivänä maaliskuuta 1994.

               (11)Kaikki asianomaiset jäsenvaltiot Itävaltaa, Romaniaa ja Tanskaa lukuun ottamatta ovat jo hyväksyneet Hondurasin liittymisen vuoden 1980 Haagin yleissopimukseen. Honduras on hyväksynyt Bulgarian, Kyproksen, Viron, Latvian, Liettuan, Maltan ja Slovenian liittymisen vuoden 1980 Haagin yleissopimukseen. Hondurasin tilanteen tarkastelu on osoittanut, että Itävalta ja Romania voivat unionin edun mukaisesti hyväksyä Hondurasin liittymisen vuoden 1980 Haagin yleissopimukseen sen ehtojen mukaisesti.

               (12)Itävallalle ja Romanialle olisi näin ollen unionin edun mukaisesti annettava lupa tallettaa selityksensä Hondurasin vuoden 1980 Haagin yleissopimukseen liittymisen hyväksymisestä tämän päätöksen mukaisesti. Unionin muut jäsenvaltiot ovat jo hyväksyneet Hondurasin liittymisen vuoden 1980 Haagin yleissopimukseen, ja sen vuoksi niiden ei tule enää tallettaa uutta selitystä liittymisen hyväksymisestä, sillä jo talletettu selitys on edelleen voimassa kansainvälisen julkisoikeuden nojalla.

               (13)Bryssel II a -asetus sitoo Yhdistynyttä kuningaskuntaa ja Irlantia, ja ne osallistuvat näin ollen tämän päätöksen hyväksymiseen ja soveltamiseen.

               (14)Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyssä, Tanskan asemasta tehdyssä pöytäkirjassa N:o 22 olevien 1 ja 2 artiklan mukaisesti Tanska ei osallistu tämän päätöksen hyväksymiseen, päätös ei sido Tanskaa eikä sitä sovelleta Tanskaan,

               ON HYVÄKSYNYT TÄMÄN PÄÄTÖKSEN:

               1 artikla

               1.
                     Itävallalle ja Romanialle annetaan lupa hyväksyä unionin edun mukaisesti Hondurasin liittyminen 25 päivänä lokakuuta 1980 tehtyyn yksityisoikeuden alaa koskevaan Haagin yleissopimukseen kansainvälisestä lapsikaappauksesta, jäljempänä ’vuoden 1980 Haagin yleissopimus’.

               2.
                     Itävallan ja Romanian on talletettava viimeistään … [kaksitoista kuukautta tämän päätöksen hyväksymisestä] Euroopan unionin edun mukaisesti seuraavasti muotoiltu selitys siitä, että se hyväksyy Hondurasin liittymisen vuoden 1980 Haagin yleissopimukseen:

               ”[JÄSENVALTION koko nimi] ilmoittaa hyväksyvänsä neuvoston päätöksen (EU) 2018/… mukaisesti, että Honduras liittyy 25 päivänä lokakuuta 1980 tehtyyn yksityisoikeuden alaa koskevaan Haagin yleissopimukseen kansainvälisestä lapsikaappauksesta.”

               3.
                     Itävallan ja Romanian on ilmoitettava neuvostolle ja komissiolle siitä, että ne ovat tallettaneet Hondurasin vuoden 1980 Haagin yleissopimukseen liittymisen hyväksymistä koskevat selityksensä, ja toimitettava komissiolle kyseisten selitysten tekstit kahden kuukauden kuluessa niiden tallettamisesta.

               2 artikla

               Tämä päätös tulee voimaan päivänä, jona se annetaan tiedoksi.

               3 artikla

               Tämä päätös on osoitettu Itävallalle ja Romanialle.

               Tehty Brysselissä

                     Neuvoston puolesta

                     Puheenjohtaja

                     (1)

                        Tähän mennessä on annettu 14 neuvoston päätöstä, joilla jäsenvaltioille annetaan lupa hyväksyä seuraavien maiden liittyminen vuoden 1980 yleissopimukseen: Andorra (neuvoston päätös (EU) 2015/1023, annettu 15 päivänä kesäkuuta 2015); Seychellit (neuvoston päätös (EU) 2015/2354, annettu 10 päivänä joulukuuta 2015); Venäjä (neuvoston päätös (EU) 2015/2355, annettu 10 päivänä joulukuuta 2015); Albania (neuvoston päätös (EU) 2015/2356, annettu 10 päivänä joulukuuta 2015); Singapore (neuvoston päätös (EU) 2015/1024, annettu 15 päivänä kesäkuuta 2015); Marokko (neuvoston päätös (EU) 2015/2357, annettu 10 päivänä joulukuuta 2015); Armenia (neuvoston päätös (EU) 2015/2358, annettu 10 päivänä joulukuuta 2015); Korean tasavalta (neuvoston päätös (EU) 2016/2313, annettu 8 päivänä joulukuuta 2016); Kazakstan (neuvoston päätös (EU) 2016/2311, annettu 8 päivänä joulukuuta 2016); Peru (neuvoston päätös (EU) 2016/2312, annettu 8 päivänä joulukuuta 2016); Georgia ja Etelä-Afrikka (neuvoston päätös (EU) 2017/2462, annettu 18 päivänä joulukuuta 2017); Chile, Islanti ja Bahama (neuvoston päätös (EU) 2017/2424, annettu 18 päivänä joulukuuta 2017); Panama, Uruguay, Kolumbia ja El Salvador (neuvoston päätös (EU) 2017/2464, annettu 18 päivänä joulukuuta 2017); San Marino (neuvoston päätös (EU) 2017/2463, annettu 18 päivänä joulukuuta 2017).

                     (2)

                        Euroopan parlamentin ja neuvoston direktiivi 2008/52/EY, annettu 21 päivänä toukokuuta 2008, tietyistä sovittelun näkökohdista siviili- ja kauppaoikeuden alalla (EUVL L 136, 24.5.2008, s. 3).

                     (3)

                  https://www.hcch.net/en/publications-and-studies/details4/?pid=5568&dtid=3

                     (4)

                        EUVL C , , s. .

                     (5)

                        Neuvoston asetus (EY) N:o 2201/2003, annettu 27 päivänä marraskuuta 2003, tuomioistuimen toimivallasta sekä tuomioiden tunnustamisesta ja täytäntöönpanosta avioliittoa ja vanhempainvastuuta koskevissa asioissa ja asetuksen (EY) N:o 1347/2000 kumoamisesta (EUVL L 338, 23.12.2003, s. 1).


               EUROOPAN KOMISSIO
            Bryssel 10.10.2018
            COM(2018) 672 final
            2018/0346(NLE)
            Ehdotus
            NEUVOSTON PÄÄTÖS
            Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisellä assosiaatiosopimuksella perustetussa kauppaan liittyviä kysymyksiä käsittelevässä assosiaatiokomiteassa Euroopan unionin puolesta otettavasta kannasta

               PERUSTELUT

               1.Ehdotuksen kohde

               Tämä ehdotus koskee päätöstä kauppaan liittyviä kysymyksiä käsittelevässä assosiaatiokomiteassa unionin puolesta otettavan kannan vahvistamisesta, silloin kun tämän elimen on määrä antaa päätös riitojenratkaisumenettelyissä välimiehinä toimivien henkilöiden luettelon hyväksymisen osalta.

               2.Ehdotuksen tausta

               2.1.Assosiaatiosopimus

               Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen, jäljempänä ’sopimus’, tarkoituksena on luoda edellytykset talous- ja kauppasuhteiden tehostamiselle, niin että Ukraina voi asteittain yhdentyä EU:n sisämarkkinoihin, muun muassa perustamalla pitkälle menevä ja laaja-alainen vapaakauppa-alue tämän sopimuksen IV osaston (Kauppa ja kaupan liitännäistoimenpiteet) mukaisesti, ja tukea Ukrainan pyrkimyksiä saattaa päätökseen siirtyminen toimivaan markkinatalouteen muun muassa lähentämällä asteittain sen lainsäädäntöä unionin lainsäädäntöön. Sopimus tuli voimaan 1. syyskuuta 2017.

               2.2.Kauppaan liittyviä kysymyksiä käsittelevä assosiaatiokomitea

               Assosiaatiokomitea kokoontuu erityisessä kokoonpanossa käsittelemään kaikkia sopimuksen IV osastoon (Kauppa ja kaupan liitännäistoimenpiteet) liittyviä kysymyksiä sopimuksen 465 artiklan 4 kohdan mukaisesti.  Sopimuksen 465 artiklan 3 kohdan mukaan assosiaatiokomitealla on valtuudet tehdä päätöksiä sopimuksessa määrätyissä asioissa ja aloilla, joilla assosiaationeuvosto on siirtänyt sille toimivallan.  Nämä päätökset sitovat osapuolia, joiden on toteutettava päätösten täytäntöönpanemiseksi tarvittavat toimenpiteet. Assosiaatiokomitea tekee päätöksensä osapuolten yhteisellä sopimuksella.

               2.3.Suunniteltu kauppaan liittyviä kysymyksiä käsittelevän assosiaatiokomitean säädös

               Kauppaan liittyviä kysymyksiä käsittelevän assosiaatiokomitean on määrä hyväksyä päätös, joka koskee luettelon laatimista henkilöistä, jotka ovat halukkaita ja kykeneviä toimimaan välimiehinä riitojenratkaisumenettelyissä. Suunnitellun säädöksen tarkoituksena on vahvistaa menettely, jolla ratkaistaan sopimuksen osapuolten väliset kauppaan liittyvät riidat, jotka koskevat kyseisen sopimuksen kauppaa koskevan osan soveltamista tai tulkintaa. Välimiesmenettelystä määrätään sopimuksen 14 luvussa, että valituksen tehnyt osapuoli voi pyytää välimiespaneelin asettamista kahdenvälisen riidan ratkaisemiseksi.

               Sopimuksen 323 artiklassa edellytetään, että osapuolet laativat luettelon mahdollisista kelpoisista ja paneelin kokoonpanoa varten käytettävissä olevista välimiehistä. Luettelossa on oltava 15 pätevää henkilöä, jotka voivat toimia välimiehinä.  Näin ollen Ukrainan hallituksen kanssa on neuvoteltu alustava luettelo välimiehistä, jotka ovat halukkaita ja kykeneviä toimimaan välimiespaneelissa: luettelossa on viisi välimiesehdokasta unionista, ja viisi välimiesehdokasta Ukrainan tasavallasta; lisäksi siinä on viisi sellaista kolmansien maiden kansalaista, jotka voivat toimia välimiespaneelin puheenjohtajana.

               Unionin ja Ukrainan ehdottamilla hakijoilla on sopimuksen 323 artiklan 2 kohdan mukaisesti erityistä asiantuntemusta tai kokemusta oikeudellisista kysymyksistä ja kansainvälisestä kaupasta.  Voidaan myös odottaa, että kyseiset 14 luettelossa mainittua henkilöä täyttävät sopimuksen 323 artiklan 3 kohdassa määrätyn riippumattomuutta koskevan vaatimuksen ja noudattavat kyseisen sopimuksen liitteessä XXV vahvistettuja käytännesääntöjä, jos osapuolet nimittävät heidät välimiehiksi.

               Ukrainan oli mahdollista ehdottaa luetteloon vain neljää välimiestä, koska jo nimetty viides ehdokas kuoli valintamenettelyn päättymisen jälkeen. Ukrainan on käynnistettävä Ukrainan viidettä välimiestä koskevan ehdotuksen osalta uusi valintamenettely, jota ei välttämättä voida saattaa päätökseen lyhyessä ajassa. Jotta vältettäisiin lisäviiveet kyseisen mahdollisten välimiesten luettelon laatimisessa, mikä on olennaisen tärkeää sopimuksen riitojenratkaisujärjestelmän toiminnan kannalta, paras vaihtoehto on hyväksyä mahdollisimman pian luettelo, joka sisältää 14 henkilöä, ja pyytää, että Ukraina ehdottaa viidettä henkilöä mahdollisimman pian.

               3.Unionin puolesta otettava kanta

               Unionin puolesta esitettävän kannan tarkoituksena on laatia luettelo henkilöistä, jotka ovat halukkaita ja kykeneviä toimimaan välimiehinä riitojenratkaisumenettelyissä sopimuksen mukaisesti.

               Päätös on oikeudellinen väline, jolla vahvistetaan kauppaan liittyviä kysymyksiä käsittelevässä assosiaatiokomiteassa unionin puolesta esitettävä kanta.

               Päätöksellä pannaan edellä mainitun assosiaatiosopimuksen määräysten perusteella täytäntöön Euroopan unionin yhteinen kauppapolitiikka itäisen kumppanimaan suhteen. Välimiesten luettelon laatiminen on lakisääteinen vaatimus sellaisten institutionaalisten rakenteiden perustamiseksi, joiden avulla unioni ja Ukraina voivat käsitellä tehokkaasti sopimuksen kauppaa koskevan osaston soveltamista ja tulkintaa koskevia kahdenvälisiä riitoja. Ehdotus on johdonmukainen unionin muiden kauppakumppaneidensa kanssa neuvottelemien tai täytäntöönpanemien vapaakauppasopimusten riitojenratkaisukäytäntöjen kanssa.

               4.Oikeusperusta

               4.1.Menettelyllinen oikeusperusta

               4.1.1.Periaatteet

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 9 kohdassa määrätään päätöksistä ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               Ilmaisu ”säädökset, joilla on oikeusvaikutuksia” kattaa myös säädökset, joilla on oikeusvaikutuksia kyseiseen elimeen sovellettavan kansainvälisen oikeuden nojalla. Se kattaa myös välineet, joilla ei ole sitovaa vaikutusta kansainvälisen oikeuden nojalla, mutta jotka ”voivat vaikuttaa ratkaisevasti sen säännöstön sisältöön, jonka unionin lainsäätäjä antaa”
                  1
               .

               4.1.2.Soveltaminen tässä asiassa

               Assosiaatiokomitea on assosiaatiosopimuksella perustettu elin. Päätös, joka assosiaatiokomitean on määrä antaa, on säädös, jolla on oikeusvaikutuksia. Suunniteltu säädös on sitova kansainvälisen oikeuden nojalla sopimuksen 465 artiklan 3 kohdan mukaisesti. Suunnitellulla säädöksellä ei täydennetä eikä muuteta sopimuksen institutionaalisia rakenteita. Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               4.2.Aineellinen oikeusperusta

               4.2.1.Periaatteet

               Aineellisena oikeusperustana on SEUT-sopimuksen 207 artikla yhdessä sen 218 artiklan 9 kohdan kanssa.

               4.2.2.Soveltaminen käsillä olevassa asiassa

               Suunnitellun säädöksen pääasiallinen tavoite ja sisältö liittyvät unionin yhteisen kauppapolitiikan täytäntöönpanon varmistamiseen.

               Sen vuoksi ehdotetun päätöksen aineellinen oikeusperusta on 207 artikla.

               4.3.Päätelmä

               Ehdotetun päätöksen oikeusperustana tulisi olla SEUT-sopimuksen 207 artikla yhdessä sen 218 artiklan 9 kohdan kanssa.

               5.Suunnitellun säädöksen julkaiseminen

               Assosiaatiokomitean päätös on tarkoitus julkaista Euroopan unionin virallisessa lehdessä sen jälkeen kun se on hyväksytty.

               2018/0346 (NLE)

               Ehdotus

               NEUVOSTON PÄÄTÖS

               Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisellä assosiaatiosopimuksella perustetussa kauppaan liittyviä kysymyksiä käsittelevässä assosiaatiokomiteassa Euroopan unionin puolesta otettavasta kannasta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 207 artiklan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen, jäljempänä ’sopimus’, 323 artiklan 1 kohdan mukaan kauppaan liittyviä kysymyksiä käsittelevän assosiaatiokomitean, jäljempänä ’kauppakomitea’, on kuuden kuukauden kuluessa sopimuksen voimaantulosta laadittava luettelo henkilöistä, jotka ovat halukkaita ja kykeneviä toimimaan välimiehinä riitojenratkaisumenettelyissä.

               (2)Sopimuksen 323 artiklan 1 kohdan mukaisesti unioni ja Ukraina ovat esittäneet omat ehdokkaansa, jotka ovat halukkaita ja kykeneviä toimimaan välimiehinä, ja ovat sopineet viidestä kolmannen maan kansalaisesta, jotka voivat toimia välimiespaneelin puheenjohtajana.

               (3)Ukraina ehdotti vain neljää henkilöä. Ukrainan olisi ehdotettava viidettä ukrainalaista ehdokasta mahdollisimman pian.

               (4)Sopimuksen moitteettoman toiminnan varmistamiseksi on aiheellista laatia viipymättä luettelo 14 henkilöstä, jotka ovat halukkaita ja kykeneviä toimimaan välimiehinä riitojenratkaisumenettelyissä.

               (5)Assosiaatiokomitean päätös olisi julkaistava sen jälkeen, kun se on hyväksytty,

               ON HYVÄKSYNYT TÄMÄN PÄÄTÖKSEN:

               1 artikla

               Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen kauppakomiteassa unionin puolesta otettava kanta niiden henkilöiden 323 artiklan 1 kohdan mukaisen luettelon hyväksymiseen, jotka ovat halukkaita ja kykeneviä toimimaan välimiehinä, perustuu tähän päätökseen liitettyyn kyseisen komitean päätösluonnokseen.

               2 artikla

               Tämä päätös tulee voimaan päivänä, jona se hyväksytään.

               Tämä päätös on osoitettu komissiolle.

               Assosiaatiokomitean päätös julkaistaan Euroopan unionin virallisessa lehdessä.

               Tehty Brysselissä

                     Neuvoston puolesta

                     Puheenjohtaja

                     (1)

                        Unionin tuomioistuimen tuomio 7.10.2014, Saksa v. neuvosto, C-399/12, ECLI:EU:C:2014:2258, 61–64 kohta.

    ---documentbreak---

               EUROOPAN KOMISSIO
            Bryssel 10.10.2018
            COM(2018) 672 final
            LIITE
            asiakirjaan
            Ehdotus neuvoston päätökseksi
            Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisellä assosiaatiosopimuksella perustetussa kauppaan liittyviä kysymyksiä käsittelevässä assosiaatiokomiteassa Euroopan unionin puolesta otettavasta kannasta

               LUONNOS

               EU:n ja Ukrainan kauppaan liittyviä kysymyksiä käsittelevän  assosiaatiokomitean päätös N:o  …./2018,

               annettu,

               Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen 323 artiklan 1 kohdassa tarkoitetun välimiesten luettelon laatimisesta

               KAUPPAAN LIITTYVIÄ KYSYMYKSIÄ KÄSITTELEVÄ ASSOSIAATIOKOMITEA, joka

               ottaa huomioon Brysselissä 27 päivänä kesäkuuta 2014 allekirjoitetun Euroopan unioninja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen
                  1
               , jäljempänä ’sopimus’, ja erityisesti sen 323 artiklan 1 kohdan ja 465 artiklan 3 kohdan,

               sekä katsoo seuraavaa:

               1)Sopimuksen 323 artiklan 1 kohdan mukaan kauppaan liittyviä kysymyksiä käsittelevä assosiaatiokomitea laatii kuuden kuukauden kuluessa sopimuksen voimaantulosta luettelon henkilöistä, jotka ovat halukkaita ja kykeneviä toimimaan välimiehinä.

               2)Unioni on ehdottanut viittä välimiesehdokasta. Ukraina on ehdottanut neljää henkilöä, jotka ovat halukkaita ja kykeneviä toimimaan välimiehinä. Ukraina ja unioni ovat sopineet viidestä kolmansien maiden kansalaisesta, jotka voivat toimia välimiespaneelin puheenjohtajana.

               3)Jotta voidaan välttää lisäviivytyksiä sellaisten henkilöiden luettelon laatimisessa, jotka ovat halukkaita ja kykeneviä toimimaan välimiehinä, ja siten varmistaa sopimuksen ja erityisesti sen IV osaston 14 luvun asianmukainen toiminta, kauppaan liittyviä  kysymyksiä käsittelevän assosiaatiokomitean on hyväksyttävä kyseinen luettelo esitettyjen ehdotusten perusteella.

               4)Ukraina ehdottaa mahdollisimman pian kauppaan liittyviä kysymyksiä käsittelevälle assosiaatiokomitealle viidettä ehdokasta,

               ON HYVÄKSYNYT TÄMÄN PÄÄTÖKSEN:

               1 artikla

               1.
                     Tämän päätöksen liitteessä esitetään Euroopan unionin ja Euroopan atomienergiayhteisön ja niiden jäsenvaltioiden sekä Ukrainan välisen assosiaatiosopimuksen 323 artiklan 1 kohdan mukainen luettelo henkilöistä, jotka ovat halukkaita ja kykeneviä toimimaan välimiehinä.

               2.
                     Ukraina ehdottaa kauppaan liittyviä kysymyksiä käsittelevälle assosiaatiokomitealle mahdollisimman pian viidettä ehdokasta, joka on halukas ja kykenevä toimimaan välimiehenä.

               2artikla

               Tämä päätös tulee voimaan päivänä, jona se hyväksytään.

               Tehty …

                        Kauppaan liittyviä kysymyksiä käsittelevän

                        assosiaatiokomitean puolesta

                        Puheenjohtaja

               LIITE

               SOPIMUKSEN
                  323 ARTIKLAN 1 KOHDAN MUKAINEN VÄLIMIESTEN LUETTELO

               Euroopan unionin ehdottamat välimiehet:

               1.Claus-Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Ukrainan ehdottamat välimiehet:

               1.Serhiy HRYSHKO

               2.Taras KACHKA

               3.Victor MURAVYOV

               4.Yuriy RUDYUK

               Osapuolten valitsemat puheenjohtajat:

               1.William DAVEY (USA)

               2.Helge SELAND (Norja)

               3.Maryse ROBERT (Kanada)

               4.Christian HÄBERLI (Sveitsi)

               5.Merit JANOW (USA)

                     (1)

                        EUVL L 161, 29.5.2014, s. 3.


               EUROOPAN KOMISSIO
            Bryssel 12.10.2018
            COM(2018) 683 final
            2018/0353(NLE)
            Ehdotus
            NEUVOSTON PÄÄTÖS
            ETA:n sekakomiteassa Euroopan unionin puolesta esitettävästä kannasta ETA-sopimuksen liitteen IX (Rahoituspalvelut) muuttamiseen
            (ETA:n kannalta merkityksellinen teksti)

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

               ETA:n sekakomitean kahden päätösluonnoksen (jotka ovat ehdotetun neuvoston päätöksen liitteenä) tavoitteena on muuttaa ETA-sopimuksen liitettä IX (Rahoituspalvelut) varainsiirtoja koskevan asetuksen
                  1
                ja neljännen rahanpesunvastaisen direktiivin
                  2
               , mukaan lukien sitä täydentävä komission delegoitu asetus
                  3
               , ottamiseksi osaksi ETA-sopimusta.

               Liitteenä olevissa ETA:n sekakomitean päätösluonnoksissa olevat mukautukset eivät ole pelkästään neuvoston asetuksen (EY) N:o 2894/94 mukaisia teknisiä mukautuksia. Näin ollen neuvosto vahvistaa unionin kannan.

               •Yhdenmukaisuus muiden alaa koskevien politiikkojen säännösten kanssa

               Liitteenä olevilla luonnoksilla ETA:n sekakomitean päätöksiksi laajennetaan jo voimassa oleva EU:n politiikka koskemaan ETA:n EFTA-valtioita (Norja, Islanti ja Liechtenstein).

               •Yhdenmukaisuus unionin muiden politiikkojen kanssa

               EU:n säännöstön laajentaminen koskemaan ETA:n EFTA-valtioita ottamalla se osaksi ETA-sopimusta toteutetaan sopimuksen tavoitteiden ja periaatteiden mukaisesti. Niiden mukaan ETA-sopimuksen tavoitteena on perustaa dynaaminen ja yhdenmukainen Euroopan talousalue, joka perustuu yhteisiin sääntöihin ja yhdenvertaisiin kilpailuedellytyksiin.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               ETA-sopimuksen osaksi otettava lainsäädäntö perustuu Euroopan unionin toiminnasta tehdyn sopimuksen 114 artiklaan.

               Euroopan talousalueesta tehdyn sopimuksen soveltamista koskevista yksityiskohtaisista säännöistä annetun neuvoston asetuksen (EY) N:o 2894/94
                  4
                1 artiklan 3 kohdan mukaan neuvosto vahvistaa komission ehdotuksesta unionin puolesta esitettävän kannan tällaisiin päätöksiin.

               Euroopan ulkosuhdehallinto ja komission yksiköt toimittavat ETA:n sekakomitean päätösluonnokset neuvostolle hyväksyttäväksi unionin kantana. Euroopan ulkosuhdehallinto toivoo voivansa esittää ne ETA:n sekakomiteassa mahdollisimman pian.

               •Toissijaisuusperiaate (jaetun toimivallan osalta)

               Ehdotus on toissijaisuusperiaatteen mukainen seuraavasta syystä:

               Jäsenvaltiot eivät voi riittävällä tavalla saavuttaa tämän ehdotuksen tavoitetta, joka on sisämarkkinoiden yhtenäisyyden varmistaminen, vaan se voidaan vaikutusten vuoksi saavuttaa paremmin unionin tasolla.

               Tässä EU:n säännöstön ottamisessa osaksi ETA-sopimusta noudatetaan Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annettua neuvoston asetusta (EY) N:o 2894/94, jossa vahvistetaan noudatettu menettelytapa.

               •Suhteellisuusperiaate

               Suhteellisuusperiaatteen mukaisesti tässä ehdotuksessa ei ylitetä sitä, mikä on tarpeen tämän tavoitteen saavuttamiseksi.

               •Toimintatavan valinta

               ETA-sopimuksen 98 artiklan mukaisesti valittu säädöstyyppi on ETA:n sekakomitean päätös. ETA:n sekakomitea varmistaa ETA-sopimuksen tehokkaan täytäntöönpanon ja toiminnan. Tätä varten se tekee päätöksiä ETA-sopimuksessa määrätyissä tapauksissa.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               Ei sovelleta.

               4.TALOUSARVIOVAIKUTUKSET

               Edellä mainittujen säädösten ottamisella osaksi ETA-sopimusta ei odoteta olevan talousarviovaikutuksia.

               5.LISÄTIEDOT

               Ei sovelleta.

               2018/0353 (NLE)

               Ehdotus

               NEUVOSTON PÄÄTÖS

               ETA:n sekakomiteassa Euroopan unionin puolesta esitettävästä kannasta ETA-sopimuksen liitteen IX (Rahoituspalvelut) muuttamiseen

               (ETA:n kannalta merkityksellinen teksti)

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä sen 218 artiklan 9 kohdan kanssa,

               ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94
                  5
                ja erityisesti sen 1 artiklan 3 kohdan,

               ottaa huomioon Euroopan komission ehdotuksen,

               sekä katsoo seuraavaa:

               (1)Sopimus Euroopan talousalueesta
                  6
               , jäljempänä ’ETA-sopimus’, tuli voimaan 1 päivänä tammikuuta 1994.

               (2)ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen liitettä IX, joka sisältää määräyksiä rahoituspalveluista.

               (3)Euroopan parlamentin ja neuvoston asetus (EU) 2015/847
                  7
                olisi otettava osaksi ETA-sopimusta.

               (4)Euroopan parlamentin ja neuvoston direktiivi (EU) 2015/849
                  8
                olisi otettava osaksi ETA-sopimusta.

               (5)Komission delegoitu asetus (EU) 2016/1675
                  9
                olisi otettava osaksi ETA-sopimusta.

               (6)Sen vuoksi olisi muutettava ETA-sopimuksen liitettä IX.

               (7)Unionin kannan ETA:n sekakomiteassa olisi sen vuoksi perustuttava tähän päätökseen liitettyihin päätösluonnoksiin,

               ON HYVÄKSYNYT TÄMÄN PÄÄTÖKSEN:

               1 artikla

               ETA:n sekakomiteassa unionin puolesta esitettävä kanta ETA-sopimuksen liitteen IX (Rahoituspalvelut) ehdotettuun muuttamiseen perustuu tähän päätökseen liitettyihin ETA:n sekakomitean päätösluonnoksiin.

               2 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        Euroopan parlamentin ja neuvoston asetus (EU) 2015/847, annettu 20 päivänä toukokuuta 2015, varainsiirtojen mukana toimitettavista tiedoista ja asetuksen (EY) N:o 1781/2006 kumoamisesta.

                     (2)

                        Euroopan parlamentin ja neuvoston direktiivi (EU) 2015/849, annettu 20 päivänä toukokuuta 2015, rahoitusjärjestelmän käytön estämisestä rahanpesuun tai terrorismin rahoitukseen, Euroopan parlamentin ja neuvoston asetuksen (EU) N:o 648/2012 muuttamisesta sekä Euroopan parlamentin ja neuvoston direktiivin 2005/60/EY ja komission direktiivin 2006/70/EY kumoamisesta.

                     (3)

                        Komission delegoitu asetus (EU) 2016/1675, annettu 14 päivänä heinäkuuta 2016, Euroopan parlamentin ja neuvoston direktiivin (EU) 2015/849 täydentämisestä yksilöimällä suuririskiset kolmannet maat, joilla on strategisia puutteita.

                     (4)

                        EYVL L 305, 30.11.1994, s. 6–8.

                     (5)

                        EYVL L 305, 30.11.1994, s. 6.

                     (6)

                        EYVL L 1, 3.1.1994, s. 3.

                     (7)

                        Euroopan parlamentin ja neuvoston asetus (EU) 2015/847, annettu 20 päivänä toukokuuta 2015, varainsiirtojen mukana toimitettavista tiedoista ja asetuksen (EY) N:o 1781/2006 kumoamisesta (EUVL L 141, 5.6.2015, s. 1–18).

                     (8)

                        Euroopan parlamentin ja neuvoston direktiivi (EU) 2015/849, annettu 20 päivänä toukokuuta 2015, rahoitusjärjestelmän käytön estämisestä rahanpesuun tai terrorismin rahoitukseen, Euroopan parlamentin ja neuvoston asetuksen (EU) N:o 648/2012 muuttamisesta sekä Euroopan parlamentin ja neuvoston direktiivin 2005/60/EY ja komission direktiivin 2006/70/EY kumoamisesta (EUVL L 141, 5.6.2015, s. 73).

                     (9)

                        Komission delegoitu asetus (EU) 2016/1675, annettu 14 päivänä heinäkuuta 2016, Euroopan parlamentin ja neuvoston direktiivin (EU) 2015/849 täydentämisestä yksilöimällä suuririskiset kolmannet maat, joilla on strategisia puutteita (EUVL L 254, 20.9.2016, s. 1).

    ---documentbreak---

               EUROOPAN KOMISSIO
            Bryssel 12.10.2018
            COM(2018) 683 final
            LIITE
            asiakirjaan
            Ehdotus neuvoston päätökseksi
            ETA:n sekakomiteassa Euroopan unionin puolesta esitettävästä kannasta ETA-sopimuksen liitteen IX (Rahoituspalvelut) muuttamiseen (Varainsiirtoja koskeva asetus)

               LIITE 1

                  ETA:N SEKAKOMITEAN PÄÄTÖS

                  N:o

                  annettu

                  ETA-sopimuksen liitteen IX (Rahoituspalvelut) muuttamisesta

               ETA:N SEKAKOMITEA, joka

               ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 98 artiklan,

               sekä katsoo seuraavaa:

               (1)Varainsiirtojen mukana toimitettavista tiedoista ja asetuksen (EY) N:o 1781/2006 kumoamisesta 20 päivänä toukokuuta 2015 annettu Euroopan parlamentin ja neuvoston asetus (EU) 2015/847
                  1
                olisi otettava osaksi ETA-sopimusta.

               (2)Asetuksella (EU) 2015/847 kumotaan asetus (EY) N:o 1781/2006, joka on otettu osaksi ETA-sopimusta ja joka näin ollen olisi poistettava ETA-sopimuksesta.

               (3)Sen vuoksi olisi muutettava ETA-sopimuksen liitettä IX,

               ON HYVÄKSYNYT TÄMÄN PÄÄTÖKSEN:

               1 artikla

               Muutetaan ETA-sopimuksen liite IX seuraavasti:

               1.Korvataan 23ba kohdan (komission direktiivi 2006/70/EY) teksti seuraavasti:

               ”32015 R 0847: Euroopan parlamentin ja neuvoston asetus (EU) 2015/847, annettu 20 päivänä toukokuuta 2015, varainsiirtojen mukana toimitettavista tiedoista ja asetuksen (EY) N:o 1781/2006 kumoamisesta (EUVL L 141, 5.6.2015, s. 1).

               Tätä sopimusta sovellettaessa asetuksen säännöksiä koskee seuraava mukautus:

               Poiketen siitä, mitä 4 ja 6 artiklassa säädetään, Sveitsin frangeissa Liechtensteinissa sekä Liechtensteinista ja Liechtensteiniin Sveitsin kanssa perustetun valuuttaunionin puitteissa tehtävien varainsiirtojen osalta 4 ja 6 artiklassa edellytetyt tiedot on kerättävä ja asetettava saataville, kun maksunsaajan maksupalveluntarjoaja niin vaatii, kolmen työpäivän kuluessa, mutta tietoja ei tarvitse siirtää välittömästi varainsiirtojen mukana 4 ja 6 artiklassa tarkoitetulla tavalla. Tätä poikkeusta sovelletaan 31 päivänä joulukuuta 2022 päättyvän siirtymäkauden ajan.”

               2 artikla

               Asetuksen (EU) 2015/847 islanniksi ja norjaksi laaditut tekstit, jotka julkaistaan Euroopan unionin virallisen lehden ETA-täydennysosassa, ovat todistusvoimaisia.

               3 artikla

               Tämä päätös tulee voimaan […], jos kaikki ETA-sopimuksen 103 artiklan 1 kohdan mukaiset ilmoitukset on tehty*, tai [neljännen rahanpesunvastaisen direktiivin (celex 32015L0849) ottamisesta osaksi ETA-sopimusta] … annetun ETA:n sekakomitean päätöksen N:o …/…
                  2
                voimaantulopäivänä, sen mukaan, kumpi ajankohta on myöhäisempi.

                  34 artikla

               Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

               Tehty Brysselissä

                     ETA:n sekakomitean puolesta

                     Puheenjohtaja

                     ETA:n sekakomitean
                     sihteerit

                     (1)

                        EUVL L…*
                        [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]

    ---documentbreak--- NA ---documentbreak---

               EUROOPAN KOMISSIO
            Bryssel 12.10.2018
            COM(2018) 683 final
            LIITE
            asiakirjaan
            Ehdotus neuvoston päätökseksi
            ETA:n sekakomiteassa Euroopan unionin puolesta esitettävästä kannasta ETA-sopimuksen liitteen IX (Rahoituspalvelut) muuttamiseen

               LIITE 2

                  ETA:N SEKAKOMITEAN PÄÄTÖS
                  N:o
               annettu
               ETA-sopimuksen liitteen IX (Rahoituspalvelut) muuttamisesta

               ETA:N SEKAKOMITEA, joka

               ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 98 artiklan,

               sekä katsoo seuraavaa:

               (1)Rahoitusjärjestelmän käytön estämisestä rahanpesuun tai terrorismin rahoitukseen, Euroopan parlamentin ja neuvoston asetuksen (EU) N:o 648/2012 muuttamisesta sekä Euroopan parlamentin ja neuvoston direktiivin 2005/60/EY ja komission direktiivin 2006/70/EY kumoamisesta 20 päivänä toukokuuta 2015 annettu Euroopan parlamentin ja neuvoston direktiivi (EU) 2015/849
                  1
                olisi otettava osaksi ETA-sopimusta.

               (2)Euroopan parlamentin ja neuvoston direktiivin (EU) 2015/849 täydentämisestä yksilöimällä suuririskiset kolmannet maat, joilla on strategisia puutteita, 14 päivänä heinäkuuta 2016 annettu komission delegoitu asetus (EU) 2016/1675
                  2
                olisi otettava osaksi ETA-sopimusta.

               (3)Direktiivillä (EU) 2015/849 kumotaan Euroopan parlamentin ja neuvoston direktiivi 2005/60/EY
                  3
                ja komission direktiivi 2006/70/EY
                  4
               , jotka on otettu osaksi ETA-sopimusta ja jotka olisi näin ollen poistettava ETA-sopimuksesta.

               (4)Sen vuoksi olisi muutettava ETA-sopimuksen liitettä IX,

               ON HYVÄKSYNYT TÄMÄN PÄÄTÖKSEN:

               1 artikla

               Muutetaan ETA-sopimuksen liite IX seuraavasti:

               1.Korvataan 23b kohdan (Euroopan parlamentin ja neuvoston direktiivi 2005/60/EY) teksti seuraavasti:

               ”32015 L 0849: Euroopan parlamentin ja neuvoston direktiivi (EU) 2015/849, annettu 20 päivänä toukokuuta 2015, rahoitusjärjestelmän käytön estämisestä rahanpesuun tai terrorismin rahoitukseen, Euroopan parlamentin ja neuvoston asetuksen (EU) N:o 648/2012 muuttamisesta sekä Euroopan parlamentin ja neuvoston direktiivin 2005/60/EY ja komission direktiivin 2006/70/EY kumoamisesta (EUVL L 141, 5.6.2015, s. 73).

               Tätä sopimusta sovellettaessa direktiivin säännöksiä koskee seuraava mukautus:

               a)
                     Korvataan 3 artiklan 4 kohdan d alakohta seuraavasti:

               ”petokset, ainakin törkeät petokset, jotka vaikuttavat unionin taloudellisiin etuihin, siten kuin jäljempänä määritellään:

               i)menojen osalta tahallinen teko tai laiminlyönti, joka koskee

               –väärien, virheellisten tai puutteellisten ilmoitusten tai asiakirjojen käyttämistä tai esittämistä, josta seuraa, että Euroopan unionin yleiseen talousarvioon tai Euroopan unionin hoidossa oleviin tai sen puolesta hoidettuihin talousarvioihin sisältyviä varoja nostetaan tai pidätetään oikeudettomasti,

               –erityistä velvoitetta rikkoen tapahtuvaa tietojen ilmoittamatta jättämistä, jolla on sama seuraus kuin edellä,

               –tällaisten varojen väärinkäyttöä muihin tarkoituksiin kuin mihin ne on alun perin myönnetty;

               ii)Euroopan yhteisöjen omien varojen järjestelmästä 29 päivänä syyskuuta 2000 tehdyssä neuvoston päätöksessä
                  5
                määriteltyjen tulojen osalta tahallinen teko tai laiminlyönti, joka koskee

               –väärien, virheellisten tai puutteellisten ilmoitusten tai asiakirjojen käyttämistä tai esittämistä, josta seuraa, että Euroopan unionin yleiseen talousarvioon tai Euroopan unionin hoidossa oleviin tai sen puolesta hoidettuihin talousarvioihin sisältyvät varat vähenevät oikeudettomasti,

               –erityistä velvoitetta rikkoen tapahtuvaa tietojen ilmoittamatta jättämistä, jolla on sama seuraus kuin edellä,

               –laillisesti saadun edun väärinkäyttämistä, jolla on sama seuraus kuin edellä.

               Törkeänä petoksena pidetään petosta, joka koskee vähimmäismäärää, jota ei saa vahvistaa 50 000 euroa suuremmaksi.””

               2.Korvataan 23ba kohdan (komission direktiivi 2006/70/EY) teksti seuraavasti:

               ”32016 R 1675: Komission delegoitu asetus (EU) 2016/1675, annettu 14 päivänä heinäkuuta 2016, Euroopan parlamentin ja neuvoston direktiivin (EU) 2015/849 täydentämisestä yksilöimällä suuririskiset kolmannet maat, joilla on strategisia puutteita (EUVL L 254, 20.9.2016, s. 1)”.

               3.Lisätään 31bc kohtaan (Euroopan parlamentin ja neuvoston asetus (EU) N:o 648/2012) luetelmakohta seuraavasti:

               ”-32015 L 0849: Euroopan parlamentin ja neuvoston direktiivi (EU) 2015/849, annettu 20 päivänä toukokuuta 2015 (EUVL L 141, 5.6.2015, s. 73)”.

               2 artikla

               Direktiivin (EU) 2015/849 ja delegoidun asetuksen (EU) 2016/1675 islanniksi ja norjaksi laaditut tekstit, jotka julkaistaan Euroopan unionin virallisen lehden ETA-täydennysosassa, ovat todistusvoimaisia.

               3 artikla

               Tämä päätös tulee voimaan […], jos kaikki ETA-sopimuksen 103 artiklan 1 kohdan mukaiset ilmoitukset on tehty*.

                  64 artikla

               Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

               Tehty Brysselissä

                     ETA:n sekakomitean puolesta

                     Puheenjohtaja

                     ETA:n sekakomitean
                     sihteerit

               EFTA-valtioiden julistus

               päätökseen N:o … direktiivin (EU) 2015/849 ottamisesta osaksi ETA-sopimusta

               [hyväksyttäväksi yhdessä päätöksen kanssa ja julkaistavaksi EUVL:ssä]

               Direktiivissä (EU) 2015/849 on säännöksiä, jotka koskevat SEUT-sopimuksen V osaston nojalla hyväksyttyjä säädöksiä. On muistettava, että tällaisia säännöksiä sisältävien säädösten ottaminen osaksi ETA-sopimusta ei muuta sitä, että SEUT-sopimuksen V osaston nojalla annettu EU:n lainsäädäntö ei kuulu ETA-sopimuksen soveltamisalaan.

               Sopimuspuolten yhteinen julistus

               päätökseen N:o … direktiivin (EU) 2015/849 ottamisesta osaksi ETA-sopimusta

               [hyväksyttäväksi yhdessä päätöksen kanssa ja julkaistavaksi EUVL:ssä]

               Sopimuspuolet ovat sopineet sisällyttävänsä Euroopan unionin taloudellisiin etuihin vaikuttavat vakavat petokset rahanpesun esirikoksia koskevaan luetteloon. Neljäs rahanpesunvastainen direktiivi (direktiivi (EU) 2015/849) on käytännön syistä otettu osaksi ETA-sopimusta ilman vastavuoroista sopimusta myös ETA:n EFTA-valtioiden taloudellisten etujen suojaamiseksi. Tästä huolimatta vastavuoroisuuden ja yhdenmukaisuuden periaatteita, sellaisina kuin niistä määrätään ETA-sopimuksessa ja erityisesti sen johdanto-osan 4 kappaleessa ja 1 artiklassa, sovelletaan edelleen täysimääräisesti myös keskinäiseen suojaan sellaista rikollista toimintaa vastaan, joka vaikuttaa [tässä päätöksessä] tarkoitettuihin sopimuspuolten taloudellisiin etuihin.

                     (1)

                        EUVL L 141, 5.6.2015, s. 73.

                     (2)

                        EUVL L 254, 20.9.2016, s. 1.

                     (3)

                        EUVL L 309, 25.11.2005, s. 15.

                     (4)

                        EUVL L 214, 4.8.2006, s. 29.

                     (5)

                        EUVL L 253, 7.10.2000, s. 42.

                     (6)
                  *
                        [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


               EUROOPAN KOMISSIO
            Bryssel 15.10.2018
            COM(2018) 688 final
            2018/0361(NLE)
            Ehdotus
            NEUVOSTON PÄÄTÖS
            Euroopan kehitysrahaston rahoittamiseksi suoritettavista jäsenvaltioiden rahoitusosuuksista ja rahoitusosuuden enimmäismäärästä vuonna 2020, vuotuisesta määrästä vuonna 2019, ensimmäisestä maksuerästä vuonna 2019 sekä alustavasta ja ei-sitovasta ennusteesta, joka koskee odotettuja rahoitusosuuksien vuotuisia määriä vuosina 2021 ja 2022

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Ehdotus kattaa seuraavat:

                  –
                        jäsenvaltioiden rahoitusosuuksien vuotuinen enimmäismäärä vuonna 2020;

                  –
                        rahoitusosuuksien vuotuinen määrä vuonna 2019;

                  –
                        vuoden 2019 rahoitusosuuden ensimmäisen erän määrä;

                  –
                        ei-sitova ennuste, joka koskee odotettuja vuotuisia määriä vuosina 2021 ja 2022.

                  Yhdennentoista Euroopan kehitysrahaston (EKR) sekä muiden yhä avoinna olevien EKR:ien (eli kahdeksannen, yhdeksännen ja kymmenennen EKR:n) varojen hallinnointiin sovelletaan seuraavia sääntöjä:

                  - Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä voimassa oleva kumppanuussopimus, jäljempänä ’AKT–EU-kumppanuussopimus’, sellaisena kuin se on viimeksi muutettuna
                     1
                  ;

                  - neuvostossa kokoontuneiden Euroopan unionin jäsenvaltioiden hallitusten edustajien sisäinen sopimus vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille
                     2
                  , jäljempänä ’yhdennentoista EKR:n sisäinen sopimus’; ja

                  - neuvoston asetus (EU) 2015/323 yhdenteentoista Euroopan kehitysrahastoon sovellettavasta varainhoitoasetuksesta
                     3
                  , jäljempänä ’yhdennentoista EKR:n varainhoitoasetus’.

                  Edellä mainitut asiakirjat sisältävät jäsenvaltioiden monivuotiset sitoumukset EKR:n tukemisesta taloudellisesti. Yhdennentoista EKR:n varainhoitoasetuksessa säädetään jäsenvaltioiden säännöllisistä rahoitusosuuksista EKR:n varainhoitotilille ennalta määritettyjen rahoitussitoumusten mukaisesti. Säännölliset rahoitusosuudet tulevat maksettaviksi teknisillä neuvoston päätöksillä, joilla pannaan täytäntöön aikaisemmin päätetyt rahoitussitoumukset.

                  Sen vuoksi kaikkia perusteluosan otsikoita ei sovelleta tämänkaltaisiin säännöllisiin rahoitusosuuksien maksupyyntöihin.

               •Yhdenmukaisuus muiden alaa koskevien politiikkojen säännösten kanssa

                  Ks. ehdotuksen perustelut ja tavoitteet 1 kohdassa.

               •Yhdenmukaisuus unionin muiden politiikkojen kanssa

                  Ks. ehdotuksen perustelut ja tavoitteet 1 kohdassa.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Sisäisen sopimuksen
                     4
                   7 artiklan mukaan jäsenvaltioiden rahoitusosuudet yhdenteentoista EKR:ään hyväksytään määräenemmistöllä tehtävällä neuvoston päätöksellä.

                  Yhdennentoista EKR:n varainhoitoasetuksen 21 artiklan 7 kohdan mukaisesti ehdotuksessa määritetään erikseen komission hallinnoima määrä ja Euroopan investointipankin (EIP) hallinnoima määrä.

                  EIP on yhdennentoista EKR:n varainhoitoasetuksen 52 artiklan mukaisesti toimittanut komissiolle ajantasaistetut ennakkoarviot hallinnoimiaan välineitä koskevista maksusitoumuksista ja maksuista.

                  Yhdennentoista EKR:n varainhoitoasetuksen 22 artiklan 1 kohdan mukaisesti rahoitusosuuksien maksupyynnöissä käytetään ensin aiemmista EKR:istä käytettävissä olevat määrät aikajärjestyksessä. Tämän ehdotuksen maksupyynnöissä on näin ollen kyse EIP:n osalta kymmenennen EKR:n määristä ja Euroopan komission osalta yhdennentoista EKR:n määristä.

                  Yhdennentoista EKR:n varainhoitoasetuksen 21 artiklan 2 kohdan mukaisesti neuvosto päättää tästä ehdotuksesta viimeistään 15. marraskuuta.

                  Yhdennentoista EKR:n varainhoitoasetuksen 23 artiklan 1 kohdassa säädetään, että jos jäsenvaltio ei suorita rahoitusosuutensa eriä määräajassa, maksamattomalta määrältä peritään korko. Koronmaksua koskevista yksityiskohdista säädetään samassa artiklassa.

               •Toissijaisuusperiaate (jaetun toimivallan osalta)

                  Ks. ehdotuksen perustelut ja tavoitteet 1 kohdassa.

               •Suhteellisuusperiaate

                  Ks. ehdotuksen perustelut ja tavoitteet 1 kohdassa.

               •Toimintatavan valinta

                  Ks. ehdotuksen perustelut ja tavoitteet 1 kohdassa.

               2018/0361 (NLE)

               Ehdotus

               NEUVOSTON PÄÄTÖS

               Euroopan kehitysrahaston rahoittamiseksi suoritettavista jäsenvaltioiden rahoitusosuuksista ja rahoitusosuuden enimmäismäärästä vuonna 2020, vuotuisesta määrästä vuonna 2019, ensimmäisestä maksuerästä vuonna 2019 sekä alustavasta ja ei-sitovasta ennusteesta, joka koskee odotettuja rahoitusosuuksien vuotuisia määriä vuosina 2021 ja 2022

               EUROOPAN UNIONIN NEUVOSTO, joka

               ottaa huomioon Euroopan unionista tehdyn sopimuksen ja Euroopan unionin toiminnasta tehdyn sopimuksen,

               ottaa huomioon neuvostossa kokoontuneiden Euroopan unionin jäsenvaltioiden hallitusten edustajien sisäisen sopimuksen vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille
                  5
               , jäljempänä ’sisäinen sopimus’, ja erityisesti sen 7 artiklan 2 kohdan,

               ottaa huomioon yhdenteentoista Euroopan kehitysrahastoon sovellettavasta varainhoitoasetuksesta 2 päivänä maaliskuuta 2015 annetun neuvoston asetuksen (EU) 2015/323
                  6
                ja erityisesti sen 21 artiklan 2 kohdan,

               ottaa huomioon Euroopan komission ehdotuksen,

               sekä katsoo seuraavaa:

               (1)Neuvoston asetuksen (EU) 2015/323 21 artiklan 2 kohdassa säädetyn menettelyn mukaisesti komissio esittää viimeistään 15 päivänä lokakuuta 2018 ehdotuksen, johon sisältyy a) rahoitusosuuden vuotuinen enimmäismäärä vuoden 2020 osalta, b) rahoitusosuuden vuotuinen määrä vuoden 2019 osalta, c) vuoden 2019 rahoitusosuuden ensimmäisen erän määrä sekä d) alustava ei-sitova ennuste, joka koskee odotettuja rahoitusosuuksien vuotuisia määriä vuosien 2021 ja 2022 osalta.

               (2)Euroopan investointipankki, jäljempänä ’EIP’, on neuvoston asetuksen (EU) 2015/323 52 artiklan mukaisesti toimittanut komissiolle ajantasaistetut ennakkoarviot hallinnoimiaan välineitä koskevista sitoumuksista ja maksuista.

               (3)Neuvoston asetuksen (EU) 2015/323 22 artiklan 1 kohdan mukaisesti rahoitusosuuksien maksupyynnöissä käytetään ensin aiemmille EKR:ille määrätyt määrät. Tästä syystä olisi esitettävä kymmenettä EKR:ää koskeva maksupyyntö EIP:n osalta ja yhdettätoista EKR:ää koskeva maksupyyntö komission osalta.

               (4)Neuvoston päätöksessä (EU) 2017/2171
                  7
                on vahvistettu jäsenvaltioiden EKR:ään suorittamien rahoitusosuuksien vuotuisesta enimmäismäärästä komission osuudeksi 4 600 000 000 euroa ja EIP:n osuudeksi 300 000 000 euroa vuonna 2019.

               ON HYVÄKSYNYT TÄMÄN PÄÄTÖKSEN:

               1 artikla

               Jäsenvaltioiden EKR:ään suorittamien rahoitusosuuksien vuotuinen enimmäismäärä vuonna 2020 on 4 900 000 000 euroa. Siitä komission osuus on 4 600 000 000 euroa ja EIP:n osuus on 300 000 000 euroa.

               2 artikla

               Jäsenvaltioiden EKR:ään suorittamien rahoitusosuuksien vuotuinen määrä vuonna 2019 on 4 700 000 000 euroa. Siitä komission osuus on 4 400 000 000 euroa ja EIP:n osuus on 300 000 000 euroa.

               3 artikla

               Euroopan kehitysrahaston vuoden 2019 rahoitusosuuksien ensimmäiset erät, jotka jäsenvaltioiden on suoritettava Euroopan komissiolle ja EIP:lle, esitetään tämän päätöksen liitteessä olevassa taulukossa.

               4 artikla

               Alustava ei-sitova ennuste, joka koskee odotettuja rahoitusosuuksien vuotuisia määriä, on vuonna 2021 komission osalta 4 000 000 000 euroa ja EIP:n osalta 300 000 000 euroa ja vuonna 2022 komission osalta 3 500 000 000 euroa ja EIP:n osalta 400 000 000 euroa.

               5 artikla

               Tämä päätös tulee voimaan päivänä, jona se hyväksytään.

               Tämä päätös on osoitettu kaikille jäsenvaltioille.

               Tehty Brysselissä

                     Neuvoston puolesta

                     Puheenjohtaja

                     (1)

                        EYVL L 317, 15.12.2000, s. 3.

                     (2)

                        EUVL L 210, 6.8.2013, s. 1.

                     (3)

                        EUVL L 58, 3.3.2015, s. 17–38.

                     (4)

                        Neuvostossa kokoontuneiden Euroopan unionin jäsenvaltioiden hallitusten edustajien sisäinen sopimus vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille.

                     (5)

                        EUVL L 210, 6.8.2013, s. 1.

                     (6)

                        EUVL L 58, 3.3.2015, s. 17.

                     (7)

                        Neuvoston päätös (EU) 2017/2171, annettu 20 päivänä marraskuuta 2017, Euroopan kehitysrahaston rahoittamiseksi suoritettavista jäsenvaltioiden rahoitusosuuksista ja rahoitusosuuden enimmäismäärästä vuonna 2019, vuosittaisesta määrästä vuonna 2018, ensimmäisestä maksuerästä vuonna 2018 sekä alustavasta ja ei-sitovasta ennusteesta, joka koskee odotettuja vuotuisia määriä vuosina 2020 ja 2021 (EUVL L 306, 22.11.2017, s. 21).

    ---documentbreak---

               EUROOPAN KOMISSIO
            Bryssel 15.10.2018
            COM(2018) 688 final
            LIITE
            Ehdotukseen
            NEUVOSTON PÄÄTÖKSEKSI
            Euroopan kehitysrahaston rahoittamiseksi suoritettavista jäsenvaltioiden rahoitusosuuksista ja rahoitusosuuden enimmäismäärästä vuonna 2020, vuotuisesta määrästä vuonna 2019, ensimmäisestä maksuerästä vuonna 2019 sekä alustavasta ja ei-sitovasta ennusteesta, joka koskee odotettuja rahoitusosuuksien vuotuisia määriä vuosina 2021 ja 2022

               LIITE

                        JÄSENVALTIOT

                        Osuus 10. EKR:stä (%)

                        Osuus 11. EKR:stä (%)

                        Vuoden 2019 ensimmäinen erä (euroa)

                        Yhteensä

                        Komissio

                        EIP

                        11. EKR

                        10. EKR

                        BELGIA

                        3,53

                        3,24927

                        64 985 400,00

                        3 530 000,00

                        68 515 400,00

                        BULGARIA

                        0,14

                        0,21853

                        4 370 600,00

                        140 000,00

                        4 510 600,00

                        TŠEKKI

                        0,51

                        0,79745

                        15 949 000,00

                        510 000,00

                        16 459 000,00

                        TANSKA

                        2,00

                        1,98045

                        39 609 000,00

                        2 000 000,00

                        41 609 000,00

                        SAKSA

                        20,50

                        20,57980

                        411 596 000,00

                        20 500 000,00

                        432 096 000,00

                        VIRO

                        0,05

                        0,08635

                        1 727 000,00

                        50 000,00

                        1 777 000,00

                        IRLANTI

                        0,91

                        0,94006

                        18 801 200,00

                        910 000,00

                        19 711 200,00

                        KREIKKA

                        1,47

                        1,50735

                        30 147 000,00

                        1 470 000,00

                        31 617 000,00

                        ESPANJA

                        7,85

                        7,93248

                        158 649 600,00

                        7 850 000,00

                        166 499 600,00

                        RANSKA

                        19,55

                        17,81269

                        356 253 800,00

                        19 550 000,00

                        375 803 800,00

                        KROATIA

                        0,00

                        0,22518

                        4 503 600,00

                        0,00

                        4 503 600,00

                        ITALIA

                        12,86

                        12,53009

                        250 601 800,00

                        12 860 000,00

                        263 461 800,00

                        KYPROS

                        0,09

                        0,11162

                        2 232 400,00

                        90 000,00

                        2 322 400,00

                        LATVIA

                        0,07

                        0,11612

                        2 322 400,00

                        70 000,00

                        2 392 400,00

                        LIETTUA

                        0,12

                        0,18077

                        3 615 400,00

                        120 000,00

                        3 735 400,00

                        LUXEMBURG

                        0,27

                        0,25509

                        5 101 800,00

                        270 000,00

                        5 371 800,00

                        UNKARI

                        0,55

                        0,61456

                        12 291 200,00

                        550 000,00

                        12 841 200,00

                        ΜΑLTA

                        0,03

                        0,03801

                        760 200,00

                        30 000,00

                        790 200,00

                        ALANKOMAAT

                        4,85

                        4,77678

                        95 535 600,00

                        4 850 000,00

                        100 385 600,00

                        ITÄVALTA

                        2,41

                        2,39757

                        47 951 400,00

                        2 410 000,00

                        50 361 400,00

                        PUOLA

                        1,30

                        2,00734

                        40 146 800,00

                        1 300 000,00

                        41 446 800,00

                        PORTUGALI

                        1,15

                        1,19679

                        23 935 800,00

                        1 150 000,00

                        25 085 800,00

                        ROMANIA

                        0,37

                        0,71815

                        14 363 000,00

                        370 000,00

                        14 733 000,00

                        SLOVENIA

                        0,18

                        0,22452

                        4 490 400,00

                        180 000,00

                        4 670 400,00

                        SLOVAKIA

                        0,21

                        0,37616

                        7 523 200,00

                        210 000,00

                        7 733 200,00

                        SUOMI

                        1,47

                        1,50909

                        30 181 800,00

                        1 470 000,00

                        31 651 800,00

                        RUOTSI

                        2,74

                        2,93911

                        58 782 200,00

                        2 740 000,00

                        61 522 200,00

                        YHDISTYNYT KUNINGASKUNTA

                        14,82

                        14,67862

                        293 572 400,00

                        14 820 000,00

                        308 392 400,00

                        EU-28 YHTEENSÄ

                        100,00

                        100,00

                        2 000 000 000,00

                        100 000 000,00

                        2 100 000 000,00